Δημοσιογραφική Διάσκεψη Προέδρου Δημοκρατικού Συναγερμού για Great Sea Interconnector

Το έργο της ηλεκτρικής διασύνδεσης βρίσκεται σήμερα μπροστά σε μια νέα και ιδιαίτερα σημαντική δυναμική.

Η είσοδος ισχυρών διεθνών επενδυτικών συμφερόντων, το ενδιαφέρον για τη διασύνδεση Κύπρου - Ισραήλ και η ενεργότερη εμπλοκή της Ελλάδας, της Γαλλίας αλλά και των ΗΠΑ, αναδεικνύουν την ευρύτερη σημασία και προοπτική του έργου. 

Επιβεβαιώνεται έτσι ότι ο Great Sea Interconnector είναι μια υποδομή που όχι μόνο μπορεί να διασφαλίσει ενεργειακά τη χώρα μας, αλλά μπορεί να αναβαθμίσει ουσιαστικά τη θέση της Κύπρου στον ενεργειακό και γεωπολιτικό χάρτη της περιοχής.

Και ακριβώς γι’ αυτό, η πολιτική της κυπριακής κυβέρνησης πρέπει οριστικά και τελεσίδικα να περάσει από το επίπεδο της αμφιταλάντευσης, της διγλωσσίας και της αδράνειας, στο επίπεδο της στρατηγικής δέσμευσης.

Αγαπητοί φίλοι,

Η ενεργειακή πολιτική κάθε κράτους αποτελεί κορυφαίο πυλώνα τόσο της αναπτυξιακής του προοπτικής, όσο και της εθνικής του ασφάλειας. Ειδικά σήμερα που διαφαίνεται ότι η κατανάλωση ηλεκτρικής ενέργειας στα επόμενα χρόνια θα αυξηθεί κατακόρυφα. Έτσι αντικρίζουμε στον Δημοκρατικό Συναγερμό το κεφάλαιο της ενέργειας. 

[bookmark: _GoBack]Και ήταν διαπίστωσή μας, εδώ και χρόνια, ότι η χώρα μας χρειαζόταν σημαντικές επενδύσεις που θα τερμάτιζαν την ενεργειακή μας απομόνωση, θα διασφάλιζαν επάρκεια και χαμηλότερο κόστος για τον καταναλωτή, και θα ενίσχυαν τον ανταγωνισμό, αλλά και την ενεργειακή μας ασφάλεια. 
Προς αυτή την κατεύθυνση, κατά τη προηγούμενη διακυβέρνηση , παράλληλα με την προσπάθεια για την ανάκαμψη της οικονομίας, σχεδιάστηκε ένα ολοκληρωμένο ενεργειακό πλάνο που περιελάμβανε την αύξηση της συμβολής των ΑΠΕ στην παραγωγή ηλεκτρικής ενέργειας, την έλευση φυσικού αερίου, τη δημιουργία υποδομών αποθήκευσης και ασφαλώς την προώθηση του έργου της ηλεκτρικής διασύνδεσης. 

Και οφείλω να πω πως ήταν με ικανοποίηση που ακούσαμε, το 2023, την παρούσα κυβέρνηση να υιοθετεί αυτό τον συνολικό σχεδιασμό, με επίσημες τοποθετήσεις στη Βουλή των Αντιπροσώπων και αλλού. Έτσι ακριβώς πρέπει να λειτουργούν τα σοβαρά κράτη, με τρόπο που να διασφαλίζει τη σταθερότητα και τη συνέχεια στην προώθηση στρατηγικής σημασίας έργων και υποδομών.

Τρεισήμισι χρόνια μετά, η ικανοποίησή μας έχει μετατραπεί σε προβληματισμό και απογοήτευση. Αντί αποφασιστικά να συνεχιστεί η προώθηση του σχεδιασμού, η κυβέρνηση παρουσιάζεται διστακτική να λάβει αποφάσεις. Αντί μεθοδικά να υλοποιηθούν έργα που είχαν ήδη εκκινήσει, μπήκαν στον πάγο. 

Το αποτέλεσμα είναι πως οι Κύπριοι πολίτες πληρώνουν πολύ ακριβό ρεύμα και, ταυτόχρονα, αντιμετωπίζουν διακοπές στην παροχή ηλεκτρισμού κάθε φορά που η κατανάλωση αυξάνεται, όπως ακριβώς συνέβη πριν μερικές βδομάδες. Η παραγόμενη από ΑΠΕ ηλεκτρική ενέργεια αποβάλλεται επειδή το δίκτυό μας παραμένει απομονωμένο και χωρίς υποδομές αποθήκευσης. Και η προοπτική της γεωπολιτικής  αναβάθμισης της χώρας μας, παραμένει αναξιοποίητη. 

Είναι ευτύχημα σε ότι αφορά τον GSI, ότι η ελληνική κυβέρνηση δείχνει να αντιλαμβάνεται τη σημασία της συγκυρίας και να κινείται προς την κατεύθυνση συγκεκριμένων αποφάσεων και ενεργειών για την προώθηση του έργου. Η δε ανάληψη της υλοποίησης του έργου από μια μεγάλη γαλλική εταιρεία είναι εξαιρετικής σημασίας.

Καλούμε συνεπώς την κυβέρνηση οριστικά και τελεσίδικα να στηρίξει το έργο που βγάζει την Κύπρο από την ενεργειακή απομόνωση και ενδυναμώνει την ενεργειακή μας ασφάλεια. 

Δεν έχουμε ένσταση στην πραγματοποίηση πρόσθετων μελετών. Η τεκμηρίωση και η διαφάνεια είναι απαραίτητη. Δεν πρέπει όμως οι μελέτες να χρησιμοποιούνται ως πρόσχημα για να παραμείνει το έργο στο ράφι, ειδικά όταν ξέρουμε, σε αντίθεση με ορισμένες εντυπώσεις που καλλιεργούνται, ότι η ΕΕ ήδη χρηματοδότησε και επέβλεψε την εκπόνηση τεχνικών, οικονομικών και περιβαλλοντικών μελετών κόστους δεκάδων εκατομμυρίων ευρώ.  

Εξάλλου, ήταν στη βάση αυτών των μελετών που εγκρίθηκε και άρχισε η εκταμίευση ευρωπαϊκής χορηγίας ύψους €658 εκ. 

Ήταν στη βάση των ιδίων μελετών που προέκυψε η εξίσου σημαντική συμφωνία καταμερισμού κόστους με την Ελλάδα, βάση της οποίας οι Έλληνες καταναλωτές θα καλύψουν το 37% του υπολειπόμενου κόστους, αφού προηγουμένως αφαιρεθούν τα έσοδα από τη χρήση του καλωδίου. Με αυτό τον τρόπο διασφαλίζεται η βιωσιμότητα του έργου, το οποίο θα είναι αυστηρά ρυθμιζόμενο και με προκαθορισμένη απόδοση. 

Η επιβάρυνση για τους Κύπριους καταναλωτές θα καταβληθεί σταδιακά, σε ορίζοντα 30 ετών, και θα αντιστοιχεί σε κλάσμα του ετήσιου κόστους της ΑΗΚ, για μια επένδυση που θα προσφέρει ασφάλεια, επάρκεια και μείωση των τιμών ηλεκτρικού ρεύματος. 

Για μας ο σοβαρότερος κίνδυνος είναι η Τουρκία. Και είναι εδώ που θα πρέπει να επικεντρωθούν οι συντονισμένες ενέργειες Αθηνών και Λευκωσίας, αξιοποιώντας το θετικό ενδιαφέρον της ΕΕ, της Γαλλίας, των Ηνωμένων Πολιτειών και του Ισραήλ. 

Προϋπόθεση, βέβαια, είναι η καθαρή και ενιαία γραμμή στο εσωτερικό. Γι’ αυτό και τονίζω ότι ο Δημοκρατικός Συναγερμός δεν επιδιώκει ούτε την αντιπαράθεση με την κυβέρνηση, ούτε τη στείρα αντιπολίτευση. Αντιθέτως πρόθεση και επιθυμία μας είναι να προσφέρουμε την καθοριστική μας στήριξη, όπως κατ’ επανάληψη έχουμε πράξει σε όλα τα μεγάλα ζητήματα που απασχολούν την πατρίδα μας. Αυτή ήταν η θέση και η αντίληψή μας από την πρώτη στιγμή.

Προς αυτή την κατεύθυνση, προτίθεμαι το επόμενο διάστημα να πραγματοποιήσω υψηλού επιπέδου επαφές τόσο στην Αθήνα, όσο και στις Βρυξέλλες, αξιοποιώντας τις στενές σχέσεις μας με το ΕΛΚ αλλά και την ελληνική κυβέρνηση. 

Το μήνυμα που θα μεταφέρουμε στα ευρωπαϊκά κέντρα αποφάσεων είναι ότι το συγκεκριμένο έργο, αποτελεί έργο ειρήνης και συνεργασίας στην περιοχή, και θα πρέπει να στηριχθεί με αποφασιστικότητα από όλους. 

Θα επιδιώξω επίσης την επαφή και συνεργασία με άλλες πολιτικές δυνάμεις στο εσωτερικό, ώστε από κοινού και αξιοποιώντας όλα τα κανάλια της κοινοβουλευτικής διπλωματίας, να στηρίξουμε την υλοποίηση του έργου και να εκθέσουμε την Τουρκία που κατά τα άλλα επιδιώκει στενότερη συνεργασία με την Ευρώπη.   

Φίλες και φίλοι,

Η Κύπρος βρίσκεται σήμερα μπροστά σε ένα κομβικό σταυροδρόμι. 
Είτε θα παραμείνει εγκλωβισμένη στην αμφιταλάντευση και την ατολμία που δεν οδηγεί πουθενά. Είτε θα αναλάβει τον ρόλο που της επιβάλλει η γεωγραφία, η ιστορία και η Ευρωπαϊκή της συμμετοχή. 

Το έργο της ηλεκτρικής διασύνδεσης της Κύπρου με την Ελλάδα και,  κατ’ επέκταση, με το ευρωπαϊκό δίκτυο, μπορεί να αποτελέσει ένα από τα σημαντικότερα έργα για το μέλλον της Κυπριακής Δημοκρατίας.

Η επιπρόσθετη προοπτική της διασύνδεσης του ευρωπαϊκού δικτύου με το δίκτυο του Ισραήλ και της Μέσης Ανατολής, μέσω Ελλάδας και Κύπρου, είναι αυτή που μπορεί να μετατρέψει ένα ενεργειακά ευάλωτο και απομονωμένο κράτος, όπως είναι η Κύπρος σήμερα,  σε περιφερειακό ενεργειακό κόμβο, με προφανείς γεωπολιτικές διαστάσεις.
 
Οι ηλεκτρικές διασυνδέσεις θα σημαίνουν παράλληλα συνταύτιση συμφερόντων και συνεπώς περισσότερη ενδυνάμωση των περιφερειακών μας συμμαχιών. Διατηρείται επίσης ανοικτή η προοπτική συμμετοχής στον μεγάλο σχεδιασμό του οικονομικού διαδρόμου Ινδίας - Μέσης Ανατολής -  Ευρώπης (IMEC). 

Για αυτή τη συνολική δυναμική των επόμενων δεκαετιών που προσφέρει ο GSI, ο Δημοκρατικός Συναγερμός είναι πανέτοιμος να προσφέρει στήριξη και να ενώσει δυνάμεις. 

Σας ευχαριστώ.

